Ҳазлацәажәаша ҳамоуп: Кәыҵниеи Аланиеи аԥсеиқәырхаҩ изанааҭ алызхуа аҿар ирызкны
Аԥсны аҭагылаазаашьа ҷыдақәа аминистрраҟны ҿыц зусура хацзыркуа раԥхьатәи ршьаҿақәа шымҩаԥысуа атәы еиҭарҳәеит Аҟәеи Аҟәа араиони абылраҽацәыхьчара аҟәша аиҳабы Ҭемыр Кәыҵниеи, Абылрацәыхьчаратә маҵзура аҳәынҭқарратә академиа аушьҭымҭа Альмир Аланиеи.
Урыстәылатәи АҶА 2022 шықәсазтәи апрофильтә ҵараиурҭақәа ирылгаз, ҷыдала, Абылрацәыхьчаратә маҵзура аҳәынҭқарратә академиеи, Аграждантә хьчаразы академиеи роушьҭымҭацәа уажәшьҭарнахыс Аԥсны аҭагылаазаашьа ҷыдақәа аминистрраҟны аус рулоит.
Аҟәеи Аҟәа араиони абылраҽацәыхьчара аҟәша аиҳабы Ҭемыр Кәыҵниа еиҭеиҳәеит, ҿыц аусура ирзааиуа аус шрыцыруа, урҭ рааира заа рышҽазыҟарҵо, насгьы иҳәеит, шгәахәара дуу аҿар ари азаанаҭ аналырхуа.
Абылрацәыхьчаратә маҵзура аҳәынҭқарратә академиа аушьҭымҭа Альмир Аланиа аиҿцәжәараҿы иҳәеит, изанааҭ ахь агәыбылра иҭаацәа рҟнытә ишышьҭикааз, аиқәырхаҩ ишәҵатәы изацу агәыхыҭхыҭра.
"Даара иаҳҭахын аусура. Иаҳҵаз, ҳазхысыз, ҳтәылазы ҳхы иаҳархәарцаз, ҳдырра ара идҳарбарц, ахархәара аҳҭарц. Аҵарашықәсқәа ибзианы иҳхаҳгеит, ҳамҩа уадаҩын, аха зегьы ахықәкы ҳаман", - еиҭеиҳәеит АҶА аусзуҩ ҿыц.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.